
VARSTVO JABLAN IN HRUŠK
Čas uporabe oljnih pripravkov
V zadnjih dneh se je temperatura zraka sredi dneva dvignila nad 20 °C, kar je zelo pospešilo fenološki razvoj jablan in hrušk. Na območju Celjske regije te prehajajo iz fenološke faze mišjega ušesca C3 (BBCH 54) v fazo zelenega popka D (BBCH 55-56).
Glede na fenološko fazo in hiter razvoj jablan in hrušk ter vremensko napoved svetujemo, da v tem času (pred ohladitvijo vremena) opravite škropljenje z oljnimi pripravki. Optimalni čas za uporabo oljnih pripravkov je v fenološki fazi C3 (BBCH 54) do D (BBCH 55-56). 
Za njihovo učinkovito delovanje je priporočljivo škropiti v toplem, mirnem, po možnosti oblačnem vremenu, pri visoki relativni zračni vlagi in v dnevu, ko temperature v naslednji noči ne padejo pod 0 °C. Škropljenje z oljnih pripravkov je priporočeno opraviti v tistih nasadih  tudi ekološkim, kjer je bil pri zimskem pregledu lesa presežen praga škodljivosti na prisotnost zimskih jajčec rdeče sadne pršice (več kot 400 na 1 dolžinski meter) in povečana prisotnost ličink ameriškega kaparja ter zimskih jajčec listnih uši. 
Uporabite lahko parafinsko olje: Frutapon (v odmerku 10 L/ha na meter višine krošnje, najvišji dovoljeni odmerek je 30 L/ha) ali Ovitex (v odmerku 20 L/ha). Škropljenje opravite z veliko porabo vode (800 do 1000 litrov na hektar), da popolnoma omočite površino dreves. 
V tujih priporočilih svetujejo pri uporabi olj zaradi doseganja večje pokrovnosti škropljenje dvakrat po isti vrsti nasada – v obeh smereh, pri porabi vode 400–500 L na hektar in pri polovičnem odmerku pripravka.
Prav tako lahko uporabite tudi pripravek na osnovi olja ogrščice Celaflor Naturen naravni insekticid za sadje, vrtnine in okrasne rastline–koncentrat (3 % konc.). 

